មីន​ចង្កោម​ត្រូវ​បាន​រក​ឃើញ​ក្នុង​ផ្ទៃ​ដី​ជាង​៣០០​ហិកតា
ប្រជាពលរដ្ឋ​រវាង​ពី​៥.០០០​នាក់​ទៅ​១០.០០០​នាក់​បាន​ទទួល​ផល​ប៉ះពាល់​ដោយ​ផ្ទាល់​ពី​​មីន​ចង្កោម​​។
ក្រុមមន្ត្រីអាជ្ញាធរមីនបានថ្លែងនៅថ្ងៃពុធនេះថា មជ្ឈមណ្ឌលកម្ចាត់មីនកម្ពុជា (CMAC) បានរកឃើញផ្ទៃដីទំហំជាង៣០០ហិកតា គ្របដណ្តប់ដោយគ្រាប់មីនចង្កោមដែលត្រូវបានបាញ់ដោយកងទ័ពថៃចូលមកក្នុងទឹកដីកម្ពុជានៅតាមព្រំដែនក្បែរប្រាសាទព្រះវិហារ។ កងទ័ពថៃបានបាញ់កាំភ្លើងធំប្រភេទ១៥៥មីលីម៉ែត្រដោយផ្ទុកគ្រាប់មីនចង្កោមចូលមកក្នុងទឹកដីកម្ពុជាក្នុងអំឡុងប្រយុទ្ធគ្នាជាមួយកងទ័ពកម្ពុជានៅតាមព្រំដែនក្បែរប្រាសាទព្រះវិហារនៅថ្ងៃទី៤ដល់ទី៧ ខែកុម្ភៈឆ្នាំ២០១១។ លោក ហេង រតនា អគ្គលេខាធិការមជ្ឈមណ្ឌលកម្ចាត់មីនកម្ពុជា បានថ្លែងប្រាប់វីអូអេខ្មែរថា៖ «ឥឡូវនេះ វាមិនទាន់ហើយទេ។ វានៅច្រើនទៀត។ យើងធ្វើការស្រាវជ្រាវ (ក្នុងតំបន់រងផលប៉ះពាល់ដោយគ្រាប់មីនចង្កោម) កំពុងរីកចម្រើននៅឡើយ។ មកដល់ថ្ងៃនេះ យើងបានរកឃើញទំហំផ្ទៃដីជាង៣០០ហិកតា ដែលទទួលរងផលប៉ះពាល់ពីការបាញ់គ្រាប់មីនចង្កោមរបស់កងទ័ពថៃកាលពីខែកុម្ភៈ»។ ក្រុម CMAC បានចាប់ផ្តើមធ្វើការស្រាវជ្រាវតំបន់រងផលប៉ះពាល់ដោយគ្រាប់មីនចង្កោមនៅថ្ងៃទី២០ខែមេសា។ លោក ជេន អេរិកស្ទៀ មន្ត្រីគ្រប់គ្រងកម្មវិធីសកម្មភាពមីននៃអង្គការជំនួយរបស់ប្រជាពលរដ្ឋណ័ររវ៉ បានថ្លែងក្នុងសន្និសីទកាសែតនៅថ្ងៃពុធនេះថា មជ្ឈមណ្ឌលកម្ចាត់មីនកម្ពុជា និងអង្គការជំនួយរបស់ប្រជាពលរដ្ឋណ័រវ៉េបានចុះបេសកកម្មសង្កេត ឬបេសកកម្មស្វែងរកការពិតនៅកន្លែងកើតហេតុដែលបានធ្វើឡើងថ្ងៃទី១-២ ខែមេសា។ លោកជេន អេរិកស្ទៀ បានបញ្ជាក់ថា៖ «យើងបានរកឃើញតំបន់ទទួលរងផលប៉ះពាល់ដោយគ្រាប់មីនចង្កោមចំនួន១២កន្លែងនៅប្រាសាទព្រះវិហារ។ តំបន់ប៉ះពាល់ចំនួន១២កន្លែងដោយមានស្លាកស្នាមគ្រាប់មីនចង្កោមជាច្រើន គ្របដណ្តប់លើផ្ទៃដីប្រមាណ១,៥ ទៅ ២លានម៉ែក្រការ៉េ។ គោលបំណងនៃបេសកកម្មនេះគឺបញ្ជាក់ពីការចោទប្រកាន់អំពីការប្រើគ្រាប់មីនចង្កោម វាយតម្លៃផលប៉ះពាល់ជាមួយ អ្នកភូមិ និងវាយតម្លៃការគំរាមកំហែងប្រជាពលរដ្ឋ»។ លោក ជេន អេរិកស្ទៀ បានបន្ថែមថា តំបន់ប៉ះពាល់ចំនួនបួនកន្លែង ក្នុងចំណោម១២កន្លែងត្រូវបានបញ្ជាក់ថា ជាភូមិ ហើយប្រជាពលរដ្ឋរវាងពី៥.០០០នាក់ ទៅ១០.០០០នាក់បានទទួលផលប៉ះពាល់ដោយផ្ទាល់ដោយការប្រើគ្រាប់មីនចង្កោមនេះដែលមានន័យថា តំបន់ទាំងនេះមានគ្រាប់មីនតូចៗនៅចន្លោះផ្ទះដែលការរស់នៅរបស់ប្រជាពលរដ្ឋនៅទីនោះប្រឈមនឹងគ្រោះថ្នាក់។ លោកបញ្ជាក់ថា៖ «យើងរកឃើញប្រភេទគ្រាប់មីនពីរប្រភេទ គឺប្រភេទ M៤២ និងប្រភេទ M៨៥»។ លោក ជេន អេរិកស្ទៀ បានបន្តថា គ្រាប់មីនតូចៗជាច្រើនដែលមិនទាន់ផ្ទុះបានបង្កឱ្យមានផលប៉ះពាល់ និងធ្វើឱ្យមានគ្រោះថ្នាក់រយៈពេលយូរដោយគ្រាប់មិនទាន់ផ្ទុះតូចៗយ៉ាងប្រល័យនេះ និងមានផលប៉ះពាល់ដល់ប្រជាពលរដ្ឋ ដីធ្លីកសិកម្ម ការធ្វើដំណើរ និងទេសចរណ៍។ ប៉ុន្តែរហូតមកដល់ពេលនេះ គ្មានប្រជាពលរដ្ឋណាម្នាក់បានរងគ្រោះដោយគ្រាប់មីនចង្កោមនេះទេ។ ក្រុមអាជ្ញាធរមីនបានប៉ាន់ស្មានថា ក្រុមអ្នកដោះមីនអាចនឹងប្រើរយៈពេលចាប់ពីមួយឆ្នាំឡើងទៅដើម្បីបោសសម្អាតគ្រាប់មីនចង្កោមនេះ៕